《示李朝请偈》
宋代·释吉

家贼恼人孰奈何，千圣回机祇为他。遍界遍空无影迹，无依无住绝笼罗。

贼，贼，猛将雄兵收不得，疑杀天下老禅和，笑倒闹市古弥勒。

休，休，不用将心向外求，回头瞥尔贼身露，和赃捉获世无俦。

世无俦，真可仰，从兹不复誇伎俩。怗怗安家乐业时，万象森罗齐拊掌。

作者简介：释吉，住临江军东山寺。芗林居士向子諲之舅父。为南岳下十六世，道场琳禅师法嗣。《五灯会元》卷一八有传。